钦定古今图书集成/方舆汇编/职方典/第1283卷 > 《舂陵行》〈并序〉前人
## 钦定古今图书集成/方舆汇编/职方典/第1283卷 > 《舂陵行》〈并序〉前人

癸卯岁，漫叟授道州刺史。道州旧四万馀户，经贼以来，不满四千，大半，不胜赋税。到官未五十日，承诸使征求符牒二百馀封，皆曰：“失其限者，罪至贬削。” 於戏！若悉应其命，则州县破乱，刺史欲焉逃罪？若不应命，又即获罪戾，必不免也。吾将守官，静以安人，待罪而已。故作《舂陵行》，以达下情。

军国多所需，切责在有司。有司临郡县，刑法竞欲施。
供给岂不忧，征敛又可悲。州小经乱亡，遗人实困疲。
大乡无十家，大族命单羸。朝餐是草根，暮食仍木皮。
出言气欲绝，意速行步迟。追呼尚不忍，况乃鞭扑之。
邮亭传急符，来往迹相追。更无宽大恩，但有迫促期。
欲令鬻儿女，言发恐乱随。悉使索其家，而又无生资。
听彼道路言，怨伤谁复知。去冬山贼来，杀夺几无遗。
所愿见王官，抚养以惠慈。奈何重驱逐，不使存活为。
安人天子命，符节我所持。州县忽乱亡，得罪复是谁。
逋缓违诏令，蒙责固所宜。前贤重守分，恶以祸福移。
亦云贵守官，不爱能适时。顾惟孱弱者，正直当不亏。
何人采《国风》，吾欲献此辞。